SPOROČILO ZA JAVNOST

ZA TAKOJŠNJO OBJAVO

**Zadnja premiera aktualne sezone Opere in Baleta SNG Maribor**

***Hamlet* Ambroisa Thomasa v režiji Franka Van Laeckeja in pod taktirko Mojce Lavrenčič**

**MARIBOR, 7. MAJ – Opera in Balet SNG Maribor bosta v petek, 9. maja 2025, v Dvorani Ondine Otta Klasinc premierno uprizorila veliko francosko opero Ambroisa Thomasa *Hamlet* v režiji priznanega belgijskega ustvarjalca Franka Van Laeckeja in pod dirigentskim vodstvom Mojce Lavrenčič. Slovenska publika bo doživela glasbeno-gledališki spektakel, ki že od praizvedbe leta 1868 navdušuje z močnim čustvenim nabojem, z razkošno glasbo in s pretresljivo zgodbo o notranjem razklanem junaku in v središče postavlja brezčasno Hamletovo vprašanje: *»Biti ali ne biti?«***

Fenomen »ofeliomanije«, ki se je v Franciji razširil po gostovanju angleške gledališke skupine Williama Abbota, ki je v Parizu leta 1827 uprizorila bržkone najbolj znano Shakespearovo tragedijo *Hamlet*, je tudi po zaslugi edinstvene odrske prezence igralke Harriet Smithson še tri desetletja zaznamoval francosko kulturo in operno produkcijo. Zlasti slednja je svoj navdih iskala v številnih ekstremih – od krhkih in eteričnih žensk pa vse do grotesknih in diaboličnih podob, ki so zaokroževale dihotomijo dobrega in zlega, zato ne preseneča, da je Shakespearova tragedija še posebej po francoskem prevodu Alexandra Dumasa starejšega doživela svojo uglasbitev izpod peresa Ambroisa Thomasa v zvrsti vélike opere.

Odločitev libretistov Julesa Barbiera in Michela Carréja za dramaturško poenostavitev zgodbe se je kljub nekaterim ostrim kritikam angleško govorečega občinstva izkazala za pravilno, saj je s fokusom na Hamletovo temeljno bivanjsko vprašanje ter konflikt med dvema paroma zagotovila jasno premočrtnost opernega spektakla, ki bo prvič̌ izveden v zgodovini mariborske Opere, in sicer v produkciji Opere Angers Nantes – Opere v Rennesu priznanega režiserja Franka Van Laeckeja. Umetniško podobo zaokrožujejo scenografija in kostumografija Philippa Miescha, svetlobna zasnova Jasmina Šehića ter koreografija Toma Baerta.

Pod dirigentskim vodstvom Mojce Lavrenčič bodo nastopili Charles Rice v naslovni vlogi in Irena Petkova, Luka Ortar, Valentina Čuden, Martin Sušnik, Bogdan Stopar, Jaki Jurgec, Sebastijan Čelofiga, Alfonz Kodrič, Tomaž Planinc, Žiga Lakner ter baletni ansambel, operni zbor in simfonični orkester SNG Maribor.

Po premieri bo *Hamlet* na sporedu še 11., 13., 15. in 17. maja 2025.

###

Uredništva prosimo, da akreditirajo novinarje, ki bodo poročali o uprizoritvi.

**Fotografije za medije** so na voljo v spletnem medijskem središču.

Foto: Tiberiu Marta/SNG Maribor

dodatne informacije

Alan Kavčič

041/697-121